1. Účel dlhodobého plánu

Jedným z kľučových krokov na zabezpečenie úloh v  oblasti bezpečnostnej politiky Slovenskej republiky je získanie členstva v NATO. Realizácia tohto procesu sa týka všetkých oblastí činnosti vlády Slovenskej republiky, ale ťažiskovým problémom je reforma a modernizácia ozbrojených síl Slovenskej republiky. Ako vyplýva z niekoľkých hodnotení NATO, v rámci začatej reformy ozbrojených síl sa podarilo úspešne zrealizovať niekoľko zmien vo viacerých oblastiach vojenskej činnosti, ale na druhej strane sa ukazuje, že úspešné dokončenie reformy si vyžaduje nový prístup.
Naliehavosť urýchleného riešenia reformy s cieľom dosiahnuť konkrétne a reálne výsledky sa jasne ukázala po hodnotení Plánovacieho a hodnotiaceho procesu (PARP) NATO, ktoré sme prijali vo februári 2001.
Na základe týchto skutočností bola v marci 2001 zriadená komisia na čele s naj-vyššími funkcionármi rezortu ministerstva obrany a so zapojením všetkých prvkov Minister-stva obrany Slovenskej republiky a Armády Slovenskej republiky s úlohou vypracovať reálnu a odborne zdôvodnenú koncepciu a plán zásadnej reformy ozbrojených síl. Na zabezpečenie integrity plánovacieho procesu bola prijatá jednotná metodika práce pre všetky pracovné skupiny. Účelom dlhodobého plánu je opísať programy a realizačný časový harmonogram reformy ozbrojených síl Slovenskej republiky a poskytnúť celkový návod na určenie budúceho smerovania programového plánovania a spracovania rozpočtu v rezorte ministerstva obrany. 
Dlhodobý plán obsahuje podrobnosti o zložení ozbrojených síl, opisuje programy reformy a navrhované časové harmonogramy reformy a modernizácie na roky 2002 až 2010. Pri spracovaní plánu sa z dôvodu podpory nasledujúceho procesu programovania a roz-počtovania použil prístup podľa funkčných oblastí. Výsledkom jeho realizácie budú ozbrojené sily, ktoré sa zásadným spôsobom odlišujú od predchádzajúcich návrhov. Plán odráža jed-noduchšiu koncepciu organizačnej štruktúry a rozsiahlu zmenu v jednotlivých funkčných oblastiach – od personálnej oblasti, cez výcvik až po logistiku a rozmiestnenie objektov. Ide o vyvážený prístup, ktorý zohľadňuje nielen reálne ohrozenia v regióne, ale aj ekonomické podmienky štátu. Mimoriadny dôraz sa kladie na kvalitu personálu a výzbroje, ako aj na finančne zabezpečený a rozsiahly výcvikový program. 
Ozbrojené sily Slovenskej republiky – model 2010 sú navrhnuté tak, aby v prvom rade uspokojili požiadavky Slovenskej republiky a v druhom rade, aby umožnili efektívne operácie v rámci NATO. Tento dokument stručne opisuje najdôležitejšie zámery dosiahnutia cieľového stavu ozbrojených síl Slovenskej republiky.

Dlhodobý plán je uceleným návodom na reformu a modernizáciu ozbrojených síl Slovenskej republiky, obsahuje súhrn čiastkových cieľov a zámerov, pričom celkový účel možno vyjadriť takto:
V rámci reformy systému obrany štátu uskutočniť reformu ozbrojených síl, ktoré svojím charakterom , zložením, systémom riadenia a velenia, systémom výcviku a výchovy budú interoperabilné s ozbrojenými silami členských štátov Severoatlantickej aliancie. Zároveň  budú spôsobilé okrem plnenia tradičných úloh spojených so zaručením obrany štátu aj schopné primerane reagovať  na nové výzvy a ohrozenia vojenského i nevojenského charakteru a plniť medzinárodné záväzky a dohody.